钦定古今图书集成/明伦汇编/家范典/第075卷 > 宋袁氏世范 > 《释亲》
## 钦定古今图书集成/明伦汇编/家范典/第075卷 > 宋袁氏世范 > 《释亲》

“长妇”谓稚妇，为娣妇，“娣妇”谓长妇，为姒妇。

〈注〉今相呼先后，或云“妯娌。”〈疏〉《广雅》云：“娣姒，妯。娌姒，先后也。”人多疑娣姒之名，皆以为兄妻呼弟妻为娣，弟妻呼兄妻为姒，因即惑于斯文，不知何以为说。今谓母妇之号，随夫尊卑，娣姒之名，从身长幼。以其俱来夫族其夫，班秩既同，尊卑无以相加，遂从身之少长。《丧服·小功章》曰：“娣姒妇报。”《传》曰：“娣姒妇者，弟长也。”以弟长解娣姒，言娣是弟，姒是长也。《公羊传》亦云：“娣者何？弟也。”是其以弟解娣，自然以长解姒。长谓身之年长，非夫之年长也。此云“长妇”谓稚妇为娣妇，娣妇谓长妇为姒妇者，止言妇之长稚，不言夫之大小。《左传成公十一年》穆姜谓声伯之母为姒；《昭公八年传》叔向之嫂谓叔向之妻为姒。二者皆呼夫弟之妻为姒，岂计夫之长幼乎？上云：“女子同出”，谓先生为姒，后生为娣。郭云：“同出谓俱嫁，事一夫也。事一夫者，以己生先后为娣姒。”则知娣姒以己之年，非夫之年也。故贾逵、郑元及杜预皆云：“兄弟之妻，相谓为姒。”言两人相谓长者为姒，知娣姒之名，不计夫之长幼也。